Oficiālais Vēstnesis L 044 , 22/02/1996 Lpp. 0012 - 0013



Komisijas Regula (EK) Nr. 315/96 (1996. gada 21. februāris), ar ko nosaka sīki izstrādātus noteikumus atbalsta saņemšanas pieteikumiem govs piena produkcijas palielināšanai Francijas aizjūras departamentos un ar ko groza Regulu (EEK) Nr. 1756/93 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 16. decembra Regulu (EEK) Nr. 3763/91, ar ko ievieš tādus īpašus pasākumus attiecībā uz dažiem lauksaimniecības produktiem, no kuriem gūst labumu Francijas aizjūras departamenti [1], kurā jaunākie grozījumi izdarīti ar Regulu (EK) Nr. 2598/95 [2], un jo īpaši tās 9. pantu, ņemot vērā Padomes 1992. gada 28. decembra Regulu (EEK) Nr. 3813/92 par norēķinu vienību un konversijas likmēm, kas jāpiemēro kopējā lauksaimniecības politikā [3], kurā jaunākie grozījumi izdarīti ar Regulu (EK) Nr. 150/95 [4], un jo īpaši tās 6. panta 2. punktu, tā kā Regulas (EEK) Nr. 3763/91 6. panta 1. punkts paredz, ka atbalsts jāpiešķir govs piena produkcijas palielināšanai Francijas aizjūras departamentos šo teritoriju patēriņa prasību robežās, nepārsniedzot 20000 tonnas gadā; tā kā atbalsts jāpiešķir ražotājiem un to grupām par daudzumiem, kas piegādāti piena pārstrādes uzņēmumiem; tā kā ir jāprecizē daži noteikumi par to, kā piemērot šo pasākumu un kā papildināt Komisijas Regulu (EEK) Nr. 1756/93 [5], kurā jaunākie grozījumi izdarīti ar Regulu (EK) Nr. 693/95 [6], precizējot piemērojamo lauksaimniecības konversijas likmi; tā kā atbalstu nepiešķir par sauso vājpienu, ko izmanto kā dzīvnieku barību; tā kā iestādēm, kuras pārvalda atbalstu, būtu jāpiešķir nepieciešamās pilnvaras, lai novērstu to, ka tās novirzās no mērķa palielināt govs piena produkciju lietošanai cilvēku uzturā Francijas aizjūras departamentos; tā kā attiecīgās valsts iestādēm ir jāievieš procedūras, lai pārbaudītu, vai atbalsta shēma atbilstīgi darbojas; tā kā būtu jāsniedz Komisijai regulāri paziņojumi; tā kā Regula (EK) Nr. 2598/95, ar kuru ievieš atbalstu govs piena produkcijas palielināšanai, stājās spēkā 1995. gada 12. novembrī, un šajā pašā datumā jāstājas spēkā arī regulas piemērošanas noteikumiem, tā kā šajā regulā paredzētie pasākumi saskan ar Piena un piena produktu pārvaldības komitejas atzinumu, IR PIEŅĒMUSI ŠO REGULU. 1. pants Šajā regulā a) "pilnpiens" ir sastāvā neizmainīts produkts, kas iegūts, izslaucot vienu vai vairākas govis; b) "piena pārstrādes uzņēmums" ir uzņēmums vai uzņēmumu grupa, kas no ražotāja iegādājas pienu vai citus piena produktus un/vai apstrādā, pārstrādā un/vai pārdod tos vienam vai vairākiem uzņēmumiem, kuri apstrādā vai pārstrādā pienu vai citus piena produktus. 2. pants 1. Atbalstu piešķir pēc rakstisku pieteikumu saņemšanas no piena pārstrādes uzņēmumiem, kuri apņemas: a) veikt krājumu uzskaiti, kurā būtu norādīts daudzums, kādu ik mēnesi ir piegādājis katrs ražotājs, un pārdotā piena un/vai dažādu piena produktu daudzumi; b) sadarboties visās pārbaudēs, ko dalībvalsts pieprasa attiecībā uz krājumu uzskaites pareizību un produktu kvalitāti. 2. Pieteikumus atbalsta saņemšanai par katru ceturksni iesniedz kompetentajai iestādei ne vēlāk kā tā mēneša pēdējā dienā, kurš seko ceturksnim, kurā šis pieteikums jāiesniedz, sagatavojot to uz kompetentās iestādes norādītās standartveidlapas un norādot vismaz šādu informāciju: - katra ražotāja piegādātais piena daudzums, - pārdotā piena vai katrā produktā izmantotā piena, to skaitā dzīvnieku barībai paredzētā vājpiena daudzums, - piena pārstrādes uzņēmuma nosaukums un adrese, - atbalsta apjoms. Pieteikumus atbalsta saņemšanai laikā no 1995. gada 12. novembra līdz 31. decembrim sagatavo vienlaikus ar pieteikumiem atbalsta saņemšanai par 1996. gada pirmo ceturksni. 3. Piena pārstrādes uzņēmumam izmaksā atbalsta maksājumu pēc tam, kad ir pārbaudīta sniegtās informācijas pareizība, bet ne vēlāk kā otrā mēneša pēdējā dienā pēc tam, kad ir beidzies attiecīgais ceturksnis. 4. Piena pārstrādes uzņēmums visu atbalsta summu pārskaita ražotājiem vai ražotāju grupām, kas no tā gūst labumu, ne vēlāk kā piecpadsmitajā dienā kopš datuma, kurā tas saņēma maksājumu. 3. pants Francijas Republika ne vēlāk kā attiecīgā gada 15. oktobrī paziņo Komisijai par daudzumiem, par kuriem atbalsts izmaksāts iepriekšējā piena gadā. 4. pants 1. Francijas Republika veic visus attiecīgos pasākumus, jo īpaši pārbaudes, lai nodrošinātu, ka atbalstu faktiski izmaksā ražotājiem un ražotāju grupām, bet nepiešķir par dzīvnieku barībai paredzēto vājpienu. 2. Regulas 2. panta 1. punktā minētās pārbaudes jāiekļauj pārskatā, norādot: - datumu, - vietu, - secinājumus. 3. Kompetentās iestādes par pārkāpumu gadījumiem četru nedēļu laikā ziņo Komisijai. 5. pants Regulas (EEK) 1756/93 pielikuma A daļai pievieno šādu 5. punktu: "Regula | Attiecīgie apjomi | Piemērojamā lauksaimniecības konversijas likme: | 5.(EEK) Nr. 3763/91 | Atbalsts govs piena produkcijas palielināšanai (6. pants) | Lauksaimniecības konversijas likme, ko piemēro piegādes mēneša pirmajā dienā." | 6. pants Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī. To piemēro no 1995. gada 12. novembra. Šī regula uzliek saistības kopumā un ir tieši piemērojama visās dalībvalstīs. Briselē, 1996. gada 21. februārī Komisijas vārdā — Komisijas loceklis Franz Fischler [1] OV L 356, 24.12.1991., 1. lpp. [2] OV L 267, 9.11.1995., 1. lpp. [3] OV L 387, 31.12.1992., 1. lpp. [4] OV L 22, 31.1.1995., 1. lpp. [5] OV L 161, 2.7.1993., 48. lpp. [6] OV L 71, 3.3.1995., 52. lpp. --------------------------------------------------